次韻經蔡道夫書堂
作者：釋德洪
朝代：宋

paragraphs: 書堂山崦西，微路經桑柘。
婉婉綠陰中，傴僂牽羸馬。
須臾將平川，時過幽谿瀉。
源深人家稀，落日耕釣罷。
過墻傍修竹，深處開茅舍。
池塘遠軒窗，秀露風清夜。
盃盤燈火裏，笑語茆簷下。
白酒瀉新糟，醇釅如壓蔗。
酒酣面發赤，箕坐談王霸。
排斥出忌諱，怪語令人怕。
野僧舊不懽，癡坐相嘲罵。
但作鶴腦側，思歡殆無暇。
夜闌乞新詩，自愧非作者。
張燈掃西壁，把筆强驅駕。
萬景毎騷縱，此夕偶相借。
遂令諸子懽，一一如圖畫。